Työllisten määrä pysyi Suomessa lokakuussa ennallaan 68,4 prosentissa verrattuna viime vuoden vastaavaan ajankohtaan, kertoo Tilastokeskus. Luvut ovat edelleen kaukana hallituksen vähintään 72 prosentin työllisyysasteen tavoitteesta.

Työllisyyslukujen ennallaan pysymisestä huolimatta työttömyysaste oli lokakuussa 8,1 prosenttia, kun se vuosi sitten oli 8,7 prosenttia. Työttömiä oli 217 000, mikä oli 18 000 vähemmän kuin vuosi sitten.

Muutosta selittää se, että työvoiman ulkopuolella olevien määrä kasvoi 22 000:lla. Työvoiman ulkopuolella oleva ei kuulu työllisiin eikä työttömiin.

Työvoiman ulkopuolella oli lokakuussa 1 446 000 ihmistä. Heistä piilotyöttömien osuus kasvoi kolmella tuhannella 168 000:een. Piilotyöttömäksi luetaan henkilö, joka haluaisi ansiotyötä ja olisi työhön käytettävissä kahden viikon kuluessa, mutta ei ole etsinyt työtä viimeisen neljän viikon aikana.

Työllisiä miehiä oli 30 000 enemmän ja naisia 32 000 vähemmän kuin vuosi sitten. Miesten työllisyysaste nousi kaksi prosenttiyksikköä 70,1 prosenttiin, kun taas naisten työllisyysaste laski saman verran 66,7 prosenttiin. Nuorten 15-24-vuotiaiden työttömyysaste oli 17,1 prosenttia, mikä oli 0,7 prosenttiyksikköä vähemmän kuin vuotta aiemmin.

Pitkäaikaistyöttömien määrä kasvaa

Työ- ja elinkeinoministeriön mukaan työ- ja elinkeinotoimistoissa oli lokakuun lopussa lähes 330 000 työtöntä työnhakijaa, mikä on melkein 9 000 vähemmän kuin vuotta aikaisemmin. Edelliskuusta työttömien työnhakijoiden määrä väheni 600:lla.

Pitkäaikaistyöttömiä eli yhtäjaksoisesti vähintään vuoden työttömänä työnhakijana olleita oli yli 120 000, mikä oli lähes 10 000 enemmän kuin vuotta aikaisemmin. Yli 50-vuotiaiden työttömien määrä väheni hieman. Nuoria alle 25-vuotiaita työttömiä työnhakijoita oli runsaat 40 000, missä on vähennystä pari tuhatta vertailujaksosta.

Uusia avoimia työpaikkoja ilmoitettiin TE-toimistoihin lokakuun aikana 40 000.